b'\n_START_ARTICLE_\nZnanstvenokriti\xc4\x8dna izdaja\n_START_PARAGRAPH_\nZnanstvenokriti\xc4\x8dna (tudi znanstvena ali kriti\xc4\x8dna) izdaja nekega, ve\xc4\x8dinoma starej\xc5\xa1ega besedila, vsebuje uvod, faksimile in razli\xc4\x8dne prepise besedila: diplomatski (starej\xc5\xa1e: diplomati\xc4\x8dni), kriti\xc4\x8dni in foneti\xc4\x8dni prepis, poleg tega pa tudi prevod v sodoben jezik, lahko tudi v druge jezike. Posamezni prepisi v znanstvenokriti\xc4\x8dni izdaji so opremljeni z znanstvenim komentarjem. Komentar opredeli metodo prepisa in ga primerja s predhodnimi prepisi. Del znanstvenokriti\xc4\x8dne izdaje starej\xc5\xa1ega besedila je lahko tudi (ve\xc4\x8djezi\xc4\x8dni) slovar. Znanstvenokriti\xc4\x8dna izdaja ni namenjena \xc5\xa1ir\xc5\xa1i, popularni rabi besedila.\n_START_SECTION_\nUvod v znanstvenokriti\xc4\x8dno izdajo\n_START_PARAGRAPH_\nUvod opi\xc5\xa1e materialnost dokumenta (velikost, platnice, vezavo, popisan material \xe2\x80\x93 papir, pergament \xe2\x80\x93, \xc4\x8drnilo in ohranjenost), ga zgodovinsko (izvor, kraj in \xc4\x8das nastanka, pisar, izvirnost), grafolo\xc5\xa1ko (rokopis) ter paleografsko (pisava) analizira in opi\xc5\xa1e vsebino besedila.\n_START_SECTION_\nFoneti\xc4\x8dni prepis\n_START_PARAGRAPH_\nRekonstruira zvo\xc4\x8dno podobo besedila, kot naj bi jo to imelo ob svojem nastanku. Ta prepis ni ve\xc4\x8d paleografski (diplomatski, kriti\xc4\x8dni), saj besedila ne interpretira le \xc4\x8drkovno, ampak tudi glasovno. \xc4\x8crkovnemu sistemu izvirnika prepisovalec priredi nov znakovni sistem. V diplomatiki in tekstologiji je uveljavljena mednarodna foneti\xc4\x8dna transkripcija.'